Herstelwerk aan sinkgat op R55 begin | Maroela Media
Die Gautengse departement van paaie en vervoer het met herstelwerk begin om 'n reusesinkgat wat op die besige R55 (Quaggaweg) in Laudium in die weste van Pretoria ingeval het, te vul. Die departement het Woensdag gesê die herstelwerk gaan nagenoeg R12 miljoen kos.
Groot krake het in Maart ná swaar reënval in dié dolomietryke gebied gevorm en veroorsaak dat 'n gedeelte van die noordelike baan tussen 2de en 3de Laan onbepaald vir verkeer gesluit moes word. Die suidelike baan is tydelik in 'n tweerigtingpad omskep om verkeer op dié hoofroete te herlei. Die sinkgat het daarna verder vergroot.
Melitah Madiba, woordvoerder van dié departement, het Woensdag gesê herstelwerk kan begin nadat 'n stabiliteitsopname van die dolomiet in die gebied deur kenners gedoen is.
"'n Departementele span kundiges het die afgelope tien weke die gebied rondom die sinkgat noukeurig gemonitor. Die sinkgat het oor die afgelope tydperk nie verder vergroot nie. Die spanne het begin om beton in die middelpunt van die sinkgat te gooi in 'n poging om te verhoed dat enige verdere insinking tydens die reënseisoen plaasvind," het Madiba gesê.
"As die middelpunt heeltemal bedek is, kan die proses begin om die gebied te stabiliseer deur enige onstabiele grond in die omgewing te laat inval. Geskikte vulmateriaal sal dan ingevoer en gekompakteer word tot die gat tot op die grondvlak bedek is."
Madiba het gesê as die gat gevul is, sal gate geboor word waarin nog beton gepomp sal word om enige leemtes wat dalk oorgebly het, te vul. Daarna sal die padoppervlak eers herstel en die pad weer oopgemaak kan word.
Die departement het padgebruikers versoek om geduldig te wees en intussen van alternatiewe roetes gebruik te maak.